Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om ændring af direktiv 76/116/EØF om indbyrdes tilnærmelse af medlemsstaternes lovgivning om gødning, for så vidt angår markedsføring i Østrig, Finland og Sverige af gødning, der indeholder cadmium« (98/C 214/05)

Rådet for Den Europæiske Union besluttede den 27. marts 1998 under henvisning til EF-traktatens artikel 130 S at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede Rudolf Strasser til ordfører uden studiegruppe. Sektionen vedtog sin udtalelse den 31. marts 1998.

Det Økonomiske og Sociale Udvalg vedtog på sin 354. plenarforsamling af 29. og 30. april 1998, mødet den 29. april 1998, med 114 stemmer for og 3 hverken for eller imod, følgende udtalelse.

1. Indledning

1.1. I alle medlemsstater skal gødning opfylde bestemte tekniske krav, der er fastlagt i bindende forskrifter. Ifølge artikel 7 i direktiv 76/116/EØF kan medlemsstaterne - med forbehold af bestemmelserne i andre fællesskabsdirektiver - ikke af grunde, der vedrører sammensætning, mærkning, etikettering og emballage, forbyde, begrænse eller hindre markedsføring af gødninger, der bærer betegnelsen »EF-gødning« og opfylder bestemmelserne i direktiv 76/116/EØF.

1.2. Hverken i direktiv 76/116/EØF med bilag eller i andre direktiver er der fastlagt nogen grænseværdi for cadmiumindholdet. Det var der derimod i de nationale bestemmelser i Østrig, Finland og Sverige før deres indtræden i EU. Disse lande har mange jorder, der økologisk set er særdeles følsomme, navnlig i Sveriges og Finlands nordlige egne og i alperegionerne (f.eks. sur jord med stor tungmetalmobilitet, korte somre). Da det er påvist, at tungmetallet cadmium belaster økosystemet, har disse medlemsstater besluttet sig til at minimere de eventuelle risici ved anvendelse af gødning.

1.3. Under forhandlingerne forud for indtrædelsen i EU opnåede Østrig, Finland og Sverige, at de nationale lovgivningers grænseværdier for cadmium også kunne anvendes over for gødning fra andre medlemsstater i en periode på fire år, dvs. indtil 1. januar 1999. Dette indebærer en undtagelse fra artikel 7 i direktiv 76/116/EØF.

1.4. I tiltrædelsestraktaterne hedder det endvidere, at artikel 7, for så vidt angår cadmiumindholdet, skal tages op til revision i overensstemmelse med EF-procedurerne inden for denne periode. Kommissionen har bestilt en studie, hvori det undersøges, hvordan cadmiumindholdet i gødning påvirker miljøet, og hvilke risici det evt. indebærer for befolkningen. Da der ikke foreligger tilstrækkelige data i alle medlemsstater, har Kommissionen ikke kunnet nå frem til en endelig afgørelse. Også hvad angår den særlige situation i Østrig, Finland og Sverige er der efter Kommissionens opfattelse endnu en række ubesvarede spørgsmål.

1.5. I den studie, Kommissionen har ladet udarbejde, behandles også de konsekvenser, som Finlands, Østrigs og Sveriges undtagelse vedrørende cadmiumindholdet evt. kan få for den frie vareomsætning. Der er ikke konstateret tegn på, at den frie vareomsætning hindres.

2. Kommissionens forslag

2.1. Kommissionen foreslår, at det tillades Østrig, Finland og Sverige fra 1. januar 1998 til 31. december 2001 som en undtagelse fra artikel 7 i direktiv 76/116/EØF fortsat at begrænse markedsføringen af gødning, der indeholder cadmium. Desuden foreslår den, at der gennemføres yderligere undersøgelser, som skal afdække, hvilke risici cadmiumindholdet i gødning indebærer for befolkningens - herunder særligt udsatte befolkningsgruppers - sundhed og for miljøet i medlemsstaterne. Disse undersøgelser skal afsluttes inden 31. december 2001.

3. Bemærkninger

3.1. ØSU støtter Kommissionens forslag om, at det på grund af den stærke følsomhed over for cadmiumproblemet i Østrig, Finland og Sverige i perioden fra 1. januar 1999 til 31. december 2001 fortsat, som en undtagelse fra artikel 7 i direktiv 76/116/EØF, tillades disse lande at opretholde grænseværdier for cadmium.

3.2. ØSU støtter ligeledes videreførelsen af de undersøgelser, Kommissionen har planlagt. De bør dog afsluttes så tidligt, at der på grundlag af resultaterne inden 31. december 2001 kan gennemføres fælles regler for begrænsning af cadmiumindholdet i gødning. ØSU forventer, at medlemsstaterne yder Kommissionen den nødvendige støtte i den forbindelse.

Bruxelles, den 29. april 1998.

Tom JENKINS

Formand for Det Økonomiske og Sociale Udvalg